recursal/SuperWikiNEXT-32B huggingface dataset:
Δείτε επίσης: Κατάλογος τρωικών αντικειμένων Δία (ελληνικό στρατόπεδο)
Η τρωική ομάδα των τρωικών αντικειμένων του Δία είναι περιοχή αστεροειδών στην τροχιά του Δία η οποία βρίσκεται στο σημείο Λαγκράντζ L5, 60° πίσω από την τροχιά του Δία. Τα ονόματα που δίνουνται στους αστεροειδείς αυτούς αντιστοιχούν στους Τρώες συμμετέχοντες του τρωικού πολέμου. Εξαίρεση αποτελεί ο αστεροειδής 617 Πάτροκλος (Έλληνας, ο Πάτροκλος στην Ιλιάδα) ο οποίος ονομάστηκε πριν την σύμβαση της ονοματολογίας μεταξύ των 2 στρατοπέδων αστεροειδών. Αντίστοιχα, ο 624 Έκτωρ είναι ονομασμένος βάσει του Τρώα Έκτορα ωστόσο βρίσκεται στο *ελληνικό στρατόπεδο* L4 σημείο Λαγκράντζ.

Τα τρωικά αντικείμενα του ελληνικού και του τρωικού στρατοπέδου ανακαλύπτονται διαδοχικά ανά ομάδα, καθώς η τοποθεσία τους διαφέρει κατά 120° και έτσι όταν η μια ομάδα κρύβεται πίσω από τον Ήλιο η άλλη ομάδα είναι ορατή.

* Κατάλογος τρωικών αντικειμένων του Δία (τρωικό στρατόπεδο) (1–100000)
* Κατάλογος τρωικών αντικειμένων του Δία (τρωικό στρατόπεδο) (100001–200000)
* Κατάλογος τρωικών αντικειμένων του Δία (τρωικό στρατόπεδο) (200001–300000)
* Κατάλογος τρωικών αντικειμένων του Δία (τρωικό στρατόπεδο) (300001–400000)
* Κατάλογος τρωικών αντικειμένων του Δία (τρωικό στρατόπεδο) (400001–500000)

Παραπομπές
----------

1. ↑  «List of Jupiter Trojans». *Minor Planet Center*. 20 Ιουνίου 2016. Ανακτήθηκε στις 31 Αυγούστου 2016.
Κάστανα ενώ ψήνονται στη φουφού του καστανάΚαστανάς στην Κωνσταντινούπολη
Προθήκη καστανά με φουφού

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Καστανάς** |

**Καστανάς** ονομάζεται ο υπαίθριος μικροπωλητής ο οποίος πουλάει ψημένα κάστανα. Συχνάζει σε μέρη όπου περνά πολύς κόσμος, συνήθως σε κεντρικά σημεία πόλεων ή πάρκα, για να πουλήσει τα κάστανά του. Μεταφέρει τα κάστανα σε καλάθι ή τσάντα, τα ψήνει λίγα-λίγα σε φουφού ή ξεχωριστή ή ενσωματωμένη στην τροχήλατη προθήκη του, αν έχει, αφού τα σκίσει πρώτα στο πλάι τους & τα πουλά κατευθείαν από εκεί ζεστά & φρεσκοψημένα. Επίσης, πολλοί καστανάδες εκτός από ψημένα κάστανα πουλάνε & ψημένο καλαμπόκι, το οποίο ετοιμάζουν με τον ίδιο τρόπο. 

Ο καστανάς, όπως & ο κουλουρτζής, είναι ένας από τους λίγους πλανόδιους που δεν έχουν εκλείψει σήμερα, όπως ο λούστρος, ο εφημεριδοπώλης, ο στραγαλατζής, ο παγοπώλης, ο παγωτατζής κλπ, που αν ήδη δεν έχουν εκλείψει, τείνουν να εκλείψουν.

Πηγή
----

*

Παραπομπές
----------

1. ↑
Κατοικημένες περιοχές στην Εσθονία
Οι **κατοικημένες περιοχές στην Εσθονία** (επίσημα: οικιστικές μονάδες[1]), είναι πόλεις ή οικιστικές μονάδες των αγροτικών δήμων, αλλά μόνο οι πόλεις έχουν διοικητικά καθήκοντα. Οι οικιστικές μονάδες χωρίζονται σε οικισμούς[2] και αστικές περιοχές[3] (υποδιαιρέσεις των πόλεων).

Επίσημα υπάρχουν πέντε τύποι οικιστικών μονάδων σε Εσθονία:

* **πόλη** (εσθονικά: *linn*)
* **πόλεις χωρίς δημοτικής κατάστασης** (εσθονικά: *vallasisene linn*)
* **πόλη** (εσθονικά: *alev*)
* **μικρή πόλη** (εσθονικά: *alevik*)
* **χωριό** (εσθονικά: *küla*)

Δείτε επίσης
------------

* Δήμοι της Εσθονίας
* Κατάλογος πόλεων και κωμοπόλεων στην Εσθονία
* Επαρχίες της Εσθονίας

Σημειώσεις
----------

1. ↑  εσθονικά: *asustusüksus*
2. ↑  εσθονικά: *asula*
3. ↑  εσθονικά: *asum*

Εξωτερικοί σύνδεσμοι
--------------------

* Place Names Board of Estonia
* Territory of Estonia Administrative Division Act
Η **Κεντρική Διοίκηση των Ηνωμένων Πολιτειών** (αγγλικά: *United States Central Command*, USCENTCOM ή CENTCOM) είναι ενοποιημένη διοίκηση μάχης του Υπουργείου Άμυνας των ΗΠΑ. Ιδρύθηκε το 1983, αναλαμβάνοντας τις ευθύνες της Κοινής Επιχειρησιακής Διακλαδικής Δύναμης Κρούσης (RDJTF) του 1980.

Η περιοχή ευθύνης CENTCOM (AOR) περιλαμβάνει χώρες της Μέσης Ανατολής, τμήματα της βόρειας Αφρικής και της Κεντρικής Ασίας, κυρίως το Αφγανιστάν και το Ιράκ. Η CENTCOM υπήρξε η κύρια αμερικανική παρουσία σε πολλές στρατιωτικές επιχειρήσεις, όπως ο Πόλεμος του Κόλπου (Επιχείρηση Καταιγίδα της Ερήμου, 1991), ο Πόλεμος στο Αφγανιστάν (Επιχείρηση Διαρκής Ελευθερία, 2001–2014) και ο Πόλεμος στο Ιράκ (Επιχείρηση Ιρακινή Ελευθερία, 2011). Από το 2015, οι δυνάμεις της CENTCOM αναπτύσσονται κυρίως στο Αφγανιστάν (Επιχείρηση Ξεκάθαρη Υποστήριξη, 2015-σήμερα), στο Ιράκ και στη Συρία (Επιχείρηση Εγγενής Λύση, 2014–σήμερα) στην υποστήριξη και την παροχή συμβουλών και βοηθητικών ρόλων.

Από τις έξι αμερικανικές περιφερειακές διοικήσεις μάχης, η CENTCOM είναι μεταξύ των τριών με κεντρικά γραφεία έξω από τον τομέα δραστηριότητάς της (οι άλλες δύο είναι η USAFRICOM και η USSOUTHCOM). Η κεντρική έδρα της CENTCOM βρίσκεται στην αεροπορική βάση Μακντίλ, στην Τάμπα της Φλόριντα. Ένα κεντρικό γραφείο έδρας ιδρύθηκε το 2002 στο στρατόπεδο Ας Σαϊλίγια στη Ντόχα του Κατάρ, το οποίο το 2009 μεταφέρθηκε σε προωθημένο αρχηγείο στην αεροπορική βάση Αλ Ουντεΐντ στο Κατάρ.

Παραπομπές
----------

1. ↑  Anthony Cordesman, USCENTCOM Mission and History Αρχειοθετήθηκε 2015-11-23 στο Wayback Machine. Center for Strategic and International Studies, August 1998

Εξωτερικοί σύνδεσμοι
--------------------

* Επίσημος ιστότοπος
Το **TRT Kurdi** είναι ο πρώτος εθνικός τουρκικός τηλεοπτικός σταθμός που μεταδίδεται στη Κουρδική γλώσσα. Μεταδίδει στις διαλέκτους Κουρμαντζί και Σοράνι της Κουρδικής γλώσσας καθώς και στα Ζαζάκι. Ο κύριος στόχος του TRT Kurdi είναι να αντανακλά την πολιτισμική πολυμορφία της Τουρκίας στην οθόνη. Προσφέρει προγράμματα που απευθύνονται σε όλες τις ηλικίες και προωθούν την προοπτική του τουρκικού κράτους και τις αξίες της. Τα προγράμματα του TRT Kurdi περιλαμβάνουν ταινίες, ντοκιμαντέρ, δράμα, σειρές και μουσική, άλλα προγράμματα, καθώς και προγράμματα που απευθύνονται σε παιδιά και γυναίκες. Έχει προγραμματιστεί μετάδοση προγραμμάτων του TRT Kurdi στα αραβικά και περσικά. Οι εκπομπές του TRT Kurdi μπορούν να ληφθούν από το δορυφόρο Türksat 3A. Η δορυφορική συχνότητα του καναλιού μπορεί να ληφθεί από την Τουρκία και την υπόλοιπη Ευρώπη.

Επιπλέον, η άτυπη αιτία δημιουργίας του καναλιού είναι η μείωσης της επιρροής του Roj TV, το οποίο θεωρείται ως το κύριο κανάλι του PKK.

Παραπομπές
----------

1. ↑  «Turkish Radio and Television Corporation».
2. ↑  «TRT6 satellite frequency». Αρχειοθετήθηκε από το πρωτότυπο στις 9 Φεβρουαρίου 2009.
3. ↑  «US Acting Counterterrorism Coordinator: Denmark-Based Roj TV is a Terrorist Propaganda Station». *Nevin Görgülü* (στα İngilizce). turkishweekly.net. 13 Φεβρουαρίου 2008. Αρχειοθετήθηκε από το πρωτότυπο στις 18 Φεβρουαρίου 2015. CS1 maint: Μη αναγνωρίσιμη γλώσσα (link)
4. ↑  «Kurdish ROJ TV Sparks Debate». *Guy Degen* (στα İngilizce). dw.de. 10 Δεκεμβρίου 2008. Αρχειοθετήθηκε από το πρωτότυπο στις 18 Φεβρουαρίου 2015. CS1 maint: Μη αναγνωρίσιμη γλώσσα (link)
Ο **Άγγελος Αγγελούσης** (Πρώτη Σερρών, 5 Ιουλίου 1914 - 28 Σεπτεμβρίου 2012) ήταν Έλληνας δικηγόρος, που διετέλεσε βουλευτής Σερρών και υφυπουργός.

Βιογραφία
---------

Καταγόταν από αγροτική οικογένεια και έμαθε τα πρώτα του γράμματα στο Δημοτικό Σχολείο της Πρώτης Σερρών. Σπούδασε νομικά στο ΑΠΘ και διορίστηκε δικηγόρος στο Πρωτοδικείο Σερρών, το 1939. Αργότερα διαγράφηκε από τα μητρώα του Δικηγορικού Συλλόγου Σερρών και δικηγόρησε στην Αθήνα. Κατά τη δίκη του ΑΣΠΙΔΑ ανέλαβε την υπεράσπιση πολλών αγωνιστών. Στην περίοδο της Χούντας των Συνταγματαρχών εξορίστηκε 2 φορές. Με τη σύζυγό του Έλλη, απέκτησε 2 κόρες.

Σταδιοδρομία
------------

Ήταν υποψήφιος στις εκλογές του 1946 χωρίς να εκλεγεί βουλευτής.

Ο Αγγελούσης εξελέγη για πρώτη φορά βουλευτής με το Κόμμα Γεωργίου Παπανδρέου στις εκλογές του 1950.

Εξελέγη επίσης βουλευτής με την Ένωση Κέντρου τις χρονιές 1961, 1963, 1964 και 1974 (Ένωσις Κέντρου - Νέες Δυνάμεις, μετέπειτα ΕΔΗΚ) και το 1985 με τη Νέα Δημοκρατία. Πρωτοστάτησε στον Ανένδοτο Αγώνα του Γ. Παπανδρέου.

Υπηρέτησε ως υφυπουργός Δημοσίων Έργων (με αρμοδιότητα σε θέματα οικισμού) στην Κυβέρνηση του Γεωργίου Παπανδρέου, από τις 18 Φεβρουαρίου 1964 ως τις 15 Ιουλίου 1965.

Το 2011 ήταν ο πρώτος βουλευτής που έκανε προσφυγή στο Ελεγκτικό Συνέδριο, ζητώντας την εξίσωση των αποδοχών του με τους δικαστικούς λειτουργούς με βάση σχετική απόφαση του Μισθοδικείου.

Απεβίωσε έναν χρόνο μετά, σε ηλικία 98 ετών. Η κηδεία του έγινε από το Μητροπολιτικό ναό των Μ. Ταξιαρχών στις Σέρρες, στις 30 Σεπτεμβρίου 2012.

Παραπομπές
----------

1. 1 2  Νίκος Τακουρίδης, «Ο σοφός Αρεοπαγίτης», εφ. *Καθημερινός Παρατηρητής* (Σέρρες), 30 Σεπτεμβρίου 2012. Ανάκτηση 27 Ιουλίου 2013.
2. ↑  ΕΚΛΟΓΕΣ 1946 - ΟΙ 1.538 ΠΟΛΙΤΕΥΤΕΣ, 7 Μαΐου 2012, ανάκτηση 27 Ιουλίου 2013.
3. ↑  Κοινοβουλευτική θητεία του Άγγελου Αγγελούση στον ιστότοπο του Ελληνικού Κοινοβουλίου
4. ↑  «Kυβέρνησις Γεωργίου Παπανδρέου Από 19.2.1964 έως 15.7.1965». Γενική Γραμματεία της Κυβέρνησης. Ανακτήθηκε στις 27 Ιουλίου 2013.
5. ↑  Ποιος βουλευτής άνοιξε το «χορό» των προσφυγών, News beast, 4-5-2011, ανάκτηση 27 Ιουλίου 2013.
6. ↑  Θλίψη και συγκίνηση για το θάνατο του Άγγελου Αγγελούση Αρχειοθετήθηκε 2013-10-21 στο Wayback Machine. προσωπική ιστοσελίδα του Μενέλαου Βλάχβεη, 1 Οκτωβρίου 2012, ανάκτηση 27 Ιουλίου 2013.
Το **YOLO** είναι ακρωνύμιο της αγγλικής φράσης "You Only Live Once". Είναι μια έκκληση να ζήσει κανείς τη ζωή στο μέγιστο βαθμό, ακόμα και να υιοθετήσει συμπεριφορά που φέρει εγγενή κίνδυνο.

Το ακρωνύμιο έγινε πιο δημοφιλές στον 21ο αιώνα από τον ράπερ Drake, ο οποίος σχεδίαζε να κυκλοφορήσει ένα κοινό mixtape το 2011 με τίτλο YOLO.

Στη λαϊκή κουλτούρα
-------------------

Η χρήση της φράσης από τον κωμικό και τον ηθοποιό Mae West βοήθησε στη διάδοσή του στον 20ό αιώνα.

Ένα εστιατόριο στο Φορτ Λόντερντεϊλ της Φλόριντα, έχει κρατήσει ένα εμπορικό σήμα στη φράση "YOLO" στο πλαίσιο της δραστηριότητας του κατεψυγμένου γιαουρτιού από το 2010. 

Η μπάντα κωμωδίας The Lonely Island κυκλοφόρησε το τραγούδι του 2013 με τίτλο "YOLO" που παρωδούσε τη φράση και τους ανθρώπους που τη χρησιμοποιούν ως μνήμη του τρόπου ζωής. Το τραγούδι έχει χαρτογραφηθεί σε πολλές χώρες, όπως το # 60 στο Billboard Hot 100.

Από το καλοκαίρι του 2016 η Media Markt Hellas έχει για motto το "YOLO!"

Τα online μέσα, όπως το The Washington Post και το The Huffington Post, περιγράφουν το YOLO ως το "νεότερο ακρωνύμιο που θα αγαπήσετε να μισείτε". Η λέξη έχει επικριθεί για τη χρήση της σε συνδυασμό με απερίσκεπτη συμπεριφορά, κυρίως σε μια δημοσίευση στο Twitter από τον καταδιωκόμενο ράπερ Ervin McKinness λίγο πριν το θάνατό του, που περιγράφει ότι οδηγεί μεθυσμένος στα 193χλμ/ώρα, γράφοντας: "Drunk af going 120 drifting corners #FuckIt YOLO."

Πηγές
-----
Το **ping του θανάτου (POD - Ping Of Death)** είναι ένας τύπος επίθεσης σε έναν ηλεκτρονικό υπολογιστή. Η επίθεση Ping Of Death συντελείται όταν ένας ηλεκτρονικός υπολογιστής στέλνει κακοσχηματισμένα πακέτα ping σε έναν άλλο υπολογιστή με σκοπό να τον θέσει εκτός λειτουργίας.

Τεχνικές λεπτομέρειες
---------------------

Ένα πακέτο ping έχει κανονικά μέγεθος 64 bytes (ή 84 bytes εάν προστεθεί και η κεφαλίδα που προσθέτει το πρωτόκολλο IP). Πολλοί τύποι ηλεκτρονικών υπολογιστών δεν μπορούν να χειριστούν πακέτα ping που έχουν μέγεθος μεγαλύτερο από 65535 bytes, δηλαδή το μέγιστο επιτρεπτό από το πρωτόκολλο IP. Κατά συνέπεια, η επίθεση Ping Of Death περιλαμβάνει την συνεχή αποστολή μεγάλων πακέτων ping σε κάποιον υπολογιστή μέχρι ο τελευταίος να τεθεί εκτός λειτουργίας.

Σύμφωνα με τα πρωτόκολλα του διαδικτύου, η αποστολή ενός πακέτου ping μεγαλύτερου των 65535 bytes είναι παράνομη και δεν προβλέπεται, δεδομένου ότι στην κεφαλίδα IP προβλέπονται μονάχα 16 bits για την καταχώρηση του μεγέθους του πακέτου (2^16-1 = 65535). Παρ’ όλα αυτά ένας υπολογιστής μπορεί να σπάσει το πακέτο ping σε δύο τμήματα και να το στείλει ως δύο ξεχωριστά πακέτα IP. Όταν ο υπολογιστής-στόχος παραλάβει τα δύο πακέτα, θα τα συνθέσει και θα δημιουργήσει ένα μεγάλο πακέτο ping, το οποίο στην συνέχεια ενδέχεται να δημιουργήσει σφάλματα του τύπου buffer overflow, τα οποία συνήθως οδηγούν σε δυσλειτουργία ολόκληρου του υπολογιστή (computer crash).

Αντιμετώπιση
------------

Για την αντιμετώπιση αυτής της επίθεσης θα πρέπει κατά την συναρμολόγηση των διαδοχικών πακέτων IP να ελέγχεται κατά πόσο αυτά είναι έγκυρα. Με τον τρόπο αυτό είναι δυνατόν να απορρίπτονται πακέτα IP που έχουν μέγεθος μεγαλύτερο του επιτρεπτού και έτσι αποφεύγεται ο κίνδυνος αυτού του τύπου επίθεσης. Πολλές φορές αυτοί οι έλεγχοι γίνονται και από συστήματα firewall ούτως ώστε να προστατευθούν οι υπολογιστές που βρίσκονται σε κάποιο τοπικό δίκτυο. Μία άλλη εκδοχή είναι η χρησιμοποίηση μνήμης buffer μεγαλύτερης των 65535 bytes ούτως ώστε να μην συμβαίνει το σφάλμα buffer overflow. Όμως αυτή η λύση δεν είναι η βέλτιστη, δεδομένου ότι δίνει στον υπολογιστή την δυνατότητα να χειριστεί πακέτα IP που έχουν μέγεθος μεγαλύτερο αυτού που καθορίζεται ως μέγιστο στο πρωτόκολλο και με τον τρόπο αυτό το παραβιάζει.

Ευάλωτα συστήματα
-----------------

Αυτός ο τύπος επίθεσης αφορά μια πληθώρα λειτουργικών συστημάτων και συσκευών, όπως για παράδειγμα το UNIX, το Linux, το Mac, τα Windows, διάφορους εκτυπωτές και δρομολογητές (routers). Παρόλα αυτά από το 1997-1998 τα περισσότερα από τα παραπάνω συστήματα έχουν διορθωθεί ούτως ώστε να μην προσβάλλονται από επιθέσεις Ping Of Death. Προσφάτως όμως έχει επικρατήσει ενός άλλου είδους επίθεση: η επίθεση Ping flood, κατά την οποία ένας υπολογιστής βομβαρδίζεται συνεχώς με πακέτα ping ούτως ώστε οι διάφορες υπηρεσίες που προσφέρει (HTTP server, FTP server, Mail server κοκ) να είναι μη διαθέσιμες προς το κοινό (DOS - Denial of Service).

Δείτε επίσης
------------

* Ping
* Ping flood
* Επίθεση Smurf
* ICMP
* IP
* Χάκερ
* Firewall
Ο **Άλβιν Ναθάνιελ Τζόινερ** (*Alvin Nathaniel Joiner*, 18 Σεπτεμβρίου 1974), γνωστός ως **Xzibit**, είναι Αμερικανός ράπερ, καθώς και ηθοποιός και παρουσιαστής. Έγινε ευρύτερα γνωστός από την αμερικανική εκπομπή "Pimp my Ride" του MTV.

Πριν ασχοληθεί με το σόου, έγινε διάσημος μέσα από το συγκρότημα West Coast hip-hop και συγχρόνως έκανε και άλμπουμ όπως τα "Restless, "Man vs. Machine" και "Weapons of Μass Destruction", οπου συνεργάστηκε με αλλους διάσημους τραγουδιστες της ραπ, όπως ο Eminem, ο Snoop Dogg, ο Dr. Dre, ο The Game, ο Busta Rhymes, ο DJ Quik και ο Method Man. 

Έπειτα λόγω των χαμηλών πωλήσεων στο τελευταίο του άλμπουμ "Full Circle", αποφάσισε να εγκαταλείψει για λίγο την ραπ σκηνή και να ασχοληθεί με τον κινηματογράφο. Συμμετείχε σε ταινίες όπως: "8 Μile", "xXx:State of Union", "The Wash", "Hoodwinked", "Gridiron Gang", "The X-Files: I Want to Believe" και "Bad Lieutenant: Port of Call New Orleans".

Σύντομο βιογραφικό
------------------

Η ζωή του ξεκίνησε στο Ντιτρόιτ. Η μητέρα του, χωρισμένη, προσπάθησε να τον μεγαλώσει, αλλά πέθανε όταν ο Alvin έκλεινε τα εννέα του χρόνια. Ο πατέρας του έφυγε για να γίνει κληρικός, αφήνοντας τον Alvin μόνο του με τα δυο του αδέρφια (μια μεγαλύτερη αδερφή και ένα μικρότερο αδερφό). Μετά το θάνατο της μητέρας του, αναγκάστηκε να πάει στον πατέρα του, αλλά λόγω της κακής σχέσης μεταξύ τους τον εστειλε σε ορφανοτροφείο. Στα 14 του χρόνια αφησε το ορφανοτροφείο και μετακόμισε στην αδερφή του, η οποία ζούσε στην Καλιφόρνια. Σύμφωνα με όσα έχει πει δημόσια, κατέληξε να πουλάει ναρκωτικά. Εκεί όμως άρχισε να ασχολείται με την ραπ και να προσεγγίζει μια καριέρα στο τραγούδι.

Δισκογραφία
-----------

* At the Speed of Life (1996)
* 40 Dayz & 40 Nightz (1998)
* Restless (2000)
* Man vs. Machine (2002)
* Weapons of Mass Destruction (2004)
* Full Circle (2006)
* Napalm (2012)

Παραπομπές
----------

1. ↑  Ανακτήθηκε στις 4  Μαρτίου 2021.

Εξωτερικοί σύνδεσμοι
--------------------

* Πολυμέσα σχετικά με το θέμα  Xzibit στο Wikimedia Commons
* Official Xzibit website
* Sony Music's Official Xzibit website

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 46957062
* **Europeana**: agent/base/112817
* LCCN: no2001009408
* ISNI: 0000 0000 5943 8833
* GND: 135018781
* SUDOC: 08398819X
* BNF: cb14001434c (data)
* BIBSYS: 3009822
* MusicBrainz: 9e839dc3-55f3-4492-ad0e-a1a2e84275e2
* BNE: XX1791874

 |

 |
Το **Καφέ Λε Τσίριο** (Café Le Cirio), ένα από τα διασημότερα καφέ των Βρυξελλών, βρίσκεται στη βόρεια πλευρά του Χρηματιστηρίου της βελγικής πρωτεύουσας επί της οδού Χρηματιστηρίου 18 (Rue de la Bourse, 18), πολύ κοντά στην περίφημη "Μεγάλη Πλατεία" (Grand Place) και σε μικρή απόσταση από την παρακείμενη εκκλησία του Αγίου Νικολάου.

Το Καφέ Λε Τσίριο φέρει το όνομα του ιδρυτή του Φραντσέσκο Τσίριο (Francesco Cirio), ενός Ιταλού βιομήχανου, ιδιοκτήτη εταιρείας γεωργικών προϊόντων και ιδρυτή ενός από τα πρώτα εργοστάσια κονσερβοποιίας στο Βέλγιο. Το καφέ άνοιξε το 1886 (όπως αναγράφεται και στις βιτρίνες του μαγαζιού) και διατηρεί μέχρι και σήμερα τον αυθεντικό ρυθμό της αρ νουβό διακόσμησής του. Με την υπερεκατονταετή ιστορία του, είναι χαρακτηριστικό καφέ των τελών του 19ου αιώνα στις Βρυξέλλες, που εκπέμπει και σήμερα τη γοητεία της μπελ επόκ (Belle Epoque). 

Ιδρύθηκε σε μια εποχή που η βελγική πρωτεύουσα, όπως και άλλες μεγαλουπόλεις της Ευρώπης (Παρίσι, Βιέννη, Ρώμη, Μαδρίτη κ.ά.), κατακλύζεται με πολυτελή καφέ, τα οποία εξελίσσονται σε τόπους συνάντησης των πνευματικών κύκλων της πόλης και των ανθρώπων της διανόησης, των γραμμάτων και των τεχνών του 19ου αιώνα. Μεταξύ αυτών ήταν και οι διάσημοι Γάλλοι συγγραφείς Βικτόρ Ουγκώ και Αλέξανδρος Δουμάς. Ήταν επίσης εστία συνάντησης Βέλγων σουρεαλιστών ζωγράφων και μελών της καλλιτεχνικής ομάδας "Κόμπρα" (CoBrA).

Ανάμεσα στα ιστορικά και διάσημα καφέ των Βρυξελλών, εκτός από το ιστορικό Λε Τσίριο (Le Cirio), περιλαμβάνονται ακόμη το Αρ Νουβό Καφέ Φάλσταφ (Falstaff), που άνοιξε το 1903 κοντά κι αυτό στο Χρηματιστήριο των Βρυξελλών και διατηρεί έπιπλα σχεδιασμένα από το διάσημο Βέλγο αρχιτέκτονα της αρ νουβό Βικτόρ Ορτά, το Καφέ "A la Mort Subite" ("Ο Αιφνίδιος Θάνατος"), ένα φημισμένο καλλιτεχνικό στέκι, που διατηρεί ένα ρετρό περιβάλλον με τεράστια ξύλινα τραπέζια και παλιούς καθρέπτες, όπως και το Καφέ Γκρήνουιτς (Greenwich), όπου σύχναζε ο σουρεαλιστής Βέλγος ζωγράφος Ρενέ Μαγκρίτ (Rene Magritte).

Πηγές
-----

* Café Le Cirio (official brochure), *The Story of the Cafe Le Cirio*.
* Anne-Marie Pirlot: "*Bruxelles et ses cafés*", Éditeur Ministère de la Région de Bruxelles-Capitale, Bruxelles, 2009.
* "Βρυξέλλες" (Οδηγοί του Κόσμου), Η Καθημερινή/Dorling Kindesley, Αθήνα, 2000.



1. 1 2 3 4  *Wiki Loves Monuments monuments database*. 30  Οκτωβρίου 2017. tools.wmflabs.org/heritage/api/api.php?action=search&format=json&srcountry=be-bru&srlanguage=nl&srid=2043-0452%2F0.
Στην φωτογραφία **TTL** φωτομέτρηση (ο όρος TTL είναι από τα Αγγλικά:Through-the-lens και μεταφράζεται ως "δια μέσω του φακού") είναι ο όρος που χρησιμοποιείται για να περιγράψει την δυνατότητα των φωτογραφικών μηχανών να μετρήσουν την ένταση του φωτός που εισέρχεται στην μηχανή δια μέσω του φωτογραφικού φακού (και όχι χρησιμοποιώντας κάποιο εξωτερικό φωτόμετρο).

Η πληροφορία της έντασης φωτός χρησιμοποιείται από την μηχανή και τον φωτογράφο για επιλεγούν οι κατάλληλες τιμές διαφράγματος και ταχύτητας κλείστρου κατά την λήψη της φωτογραφία. Με αυτόν τον τρόπο ελέγχεται η σωστή έκθεση του ειδώλου στην επιφάνεια του φιλμ ή στον ψηφιακό αισθητήρα. 

Η φωτομέτρηση TTL μπορεί να χρησιμοποιηθεί για τον έλεγχο του φωτός όταν χρησιμοποιείται η ενσωματωμένη τεχνητή πηγή φωτισμού "φλας" στην μηχανή (το φλας λέγεται TTL-φλας) .

Παραπομπές
----------

1. ↑  Σχίζας, Τάσος (Ιούνιος 2010). *Η τεχνική της Αναλογικής και Ψηφιακής φωτογραφίας* (PDF). Φωτογραφικό είδωλο - 3η ψηφιακή έκδοση. σελ. 77. Ανακτήθηκε στις 11 Δεκεμβρίου 2010. [*νεκρός σύνδεσμος*]

|  |  |
| --- | --- |
| εικονίδιο Φωτογραφία | Πύλη Φωτογραφία |
Το ***My Everything*** είναι το δεύτερο άλμπουμ της Αμερικανίδας τραγουδίστριας Αριάνα Γκράντε, το οποίο κυκλοφόρησε στις 25 Αυγούστου, 2014 απ'την δισκογραφική *Republic Records.* Η Γκράντε ήθελε το άλμπουμ να ακούγεται σαν την ''εξέλιξη'' του πρώτου της άλμπουμ με τίτλο *Yours Truly* (2013) και βασίζεται σε πιο ώριμα θέματα και μουσικά είδη. Στην παραγωγή του άλμπουμ δούλεψε η Γκράντε μαζί με άλλους μουσικούς παραγωγούς όπως τον Max Martin, shellback, Benny Blanco, Ryan Tedder, Dark Child, Ilya Salmanzadeh και τους DJ David Guetta και *Zedd.* Το άλμπουμ έφτασε την πρώτη θέση στο Billboard 200, πουλώντας 169.000 αντίγραφα την πρώτη εβδομάδα. Έφτασε την πρώτη θέση στην Αυστραλία και στον Καναδά, και έφτασε το τοπ 10 σε 20 άλλες χώρες παγκοσμίως. Μέχρι τον Απρίλιο του 2018, το άλμπουμ έχει πουλήσει 735.000 αντιγραφές στις Η.Π.Α.

To κυρίως κομμάτι του άλμπουμ, έχει τίτλο ''*Problem*'' στο οποίο συμμετέχει και η Αυστραλέζα ράππερ Iggy Azalea. Το Single πούλησε 400.000 αντιγραφές μέσα στην πρώτη εβδομάδα και φτάνοντας την δεύτερη θέση στο Billboard Hot 100. To ''Break Free'' στο οποίο συμμετέχει και ο Γερμανός-Ρώσος DJ Ζedd, κυκλοφόρησε ως το δεύτερο Single του άλμπουμ στις 2 Ιουλίου, 2014 και έφτασε στην τέταρτη θέση στο Billboard Hot 100, το τέταρτο Single ''Love Me Harder'' κυκλοφόρησε στις 30 Σεπτεμβρίου, 2014 και έφτασε την έβδομη θέση.Tο 2015, ήταν υποψήφιο για βραβείο Grammy ως το καλύτερο ποπ φωνητικό άλμπουμ.

Λίστα Τραγουδιών
----------------

1. Intro

2. Problem(with Iggy Azalea)

3. One last time

4. Why Try

5. Break free(with Zedd)

6. Best Mistake(with Big Sean)

7. Be my baby(with Cashmere Cat)

8. Break your heart right back(with Childish Gambino)

9. Love me harder(with The Weeknd)

10. Just a little bit of your heart

11. Hand on me(with A$AP Ferg)

12. My Everything

  

**Deluxe Version**:

13. Bang bang(with Jessie J and Nicki Minaj)

14. Only 1

15. You don't know me
| **Picoo Z** |
| --- |
| *ελικοπτεράκι για εσωτερικούς χώρους* |
| ' |
| **Κινητήρας** |
| ηλεκτρικό μπαταρίας |
| **Διαστάσεις** |
| Διάμετρος | 13 cm |
| Μήκος | 17 cm |
| **Μάζα** |
| Βάρος | 10 g |
| **Απόδοση** |
| Διάρκεια πτήσης | 5 - 7 λεπτά |
| Διάρκεια ανατροφοδότησης | 10 - 15 λεπτά |

Το **Picoo Z** είναι ένα μικροσκοπικό τηλεχειριζόμενο ελικόπτερο της εταιρείας παιχνιδιών Silverlit από το Χονγκ Κονγκ. Το *Picoo Z* είναι ο σημερινός κάτοχος του παγκόσμιου ρεκόρ Γκίνες για το μικρότερο τηλεχειριζόμενο ελικόπτερο που έχει ποτέ κατασκευαστεί.

Το κυρίως σώμα του ελικοπτέρου αποτελείται από διογκωμένο πολυπροπυλένιο.

Προβλήματα
----------

Ο μικρός έλικας της ουράς είναι ιδιαίτερα ευαίσθητος και σπάει εύκολα. Οι κατασκευαστές δίνουν δυο ανταλλακτικούς έλικες στη συσκευασία. Όταν και αυτοί καταστραφούν, ο χειρισμός του ελικοπτέρου είναι πρακτικά αδύνατος.

Απομιμήσεις
-----------

Το επίσημο όνομα είναι Picoo (ένα "c" και δύο "ο"), αλλά υπάρχουν και απομιμήσεις συχνά ως Picco (με δύο "c" και ένα "ο").

Χαρακτηριστικά γνωρίσματα
-------------------------

Το Picoo Z σχεδιάστηκε από τον Βέλγο Alexander Van de Rostyne, και είναι το μικρότερο τηλεχειριζόμενο ελικόπτερο του κόσμου (Ρεκόρ Γγίνες του 2006).
Το βάρος του είναι μόνο 10 γραμμάρια, το μήκος του 17 εκατοστά, και η διάμετρος του έλικα 13 εκατοστά.
Το ελικόπτερο ελέγχεται από έναν υπέρυθρο τηλεκοντρόλ δύο καναλιών, επιτρέποντας τον ανεξάρτητο έλεγχο (ταχύτητα περιστροφής) του άνω έλικα και του πίσω έλικα.
Είναι σχεδιασμένο για πτήση εσωτερικών χώρων μόνο, ή και σε υπαίθριους χώρους αν το επιτρέπουν οι καιρικές συνθήκες.
Η κατασκευή του είναι από υλικό σκληρού αφρού πολυπροπυλένιου EPP (expanded polypropylene) και τροφοδοτείται από επαναφορτιζόμενη μπαταρία πολυμερούς λιθίου
που κινούν 2 μικρομηχανές.
Η επαναφόρτιση των μπαταριών γίνεται με καλώδιο που συνδέει το ελικοπτέρου με το τηλεκοντρόλ.
και διαρκεί συνήθως 10-15 λεπτά. Μετά από αυτό, το ελικόπτερο μπορεί να κάνει πτήσεις διάρκειας περίπου 5 έως 7 λεπτών.
Η εμβέλεια του είναι περιορισμένη λόγω της χρήσης υπέρυθρων ακτίνων. Εκτός αυτού, άλλες πηγές φωτός του περιβάλλοντος μπορεί να επηρεάσουν αρνητικά την λήψη του σήματος και την ανταπόκριση του ελικοπτέρου.

Παραπομπές
----------

1. ↑  Απομιμήσεις
2. ↑  Απομιμήσεις (συν.)

Εξωτερικοί σύνδεσμοι
--------------------

* Picooz Silverlit Αρχειοθετήθηκε 2009-09-05 στο Wayback Machine. πληροφορίες και φωτογραφικό υλικό (Αγγλικά)
* Picoo Z επίσημη ιστοσελίδα του Silverlit Toys (Αγγλικά)
* Picoo Z Toolbox Αρχειοθετήθηκε 2007-11-29 στο Wayback Machine. ιστοσελίδα των φίλων του Picoo (Αγγλικά)
Το Καφέ Λα Ροτόντ, Παρίσι 2011.
Το **Καφέ Λα Ροτόντ** (Café La Rotonde) είναι ένα από τα πιο ιστορικά και παραδοσιακά καφενεία και μπρασερί στο Παρίσι και από τα πιο γνωστά σημεία συνάντησης συγγραφέων και καλλιτεχνών. Βρίσκεται στη Λεωφόρο Μονπαρνάς (105, Blvd du Montparnasse) στην Αριστερή Όχθη (Rive Gauche) του Σηκουάνα, πολύ κοντά και σε άλλα διάσημα «φιλολογικά» καφέ της γαλλικής πρωτεύουσας: Λα Κουπόλ, Λε Σελέκτ και Λε Ντομ. (Μετρό: Vavin).

Το Καφέ Λα Ροτόντ ιδρύθηκε το 1910 από τον Βικτόρ Λιμπιόν (Victor Libion) και ήταν προσφιλής τόπος συνάντησης της παριζιάνικης διανόησης κατά τη διάρκεια του Μεσοπολέμου. Ο Πάμπλο Πικάσο, ο οποίος είχε εκεί κοντά το εργαστήριό του, ήταν φανατικός θαμώνας του. Στο Καφέ Λα Ροτόντ σύχναζε και ο ζωγράφος Αμεντέο Μοντιλιάνι (Amedeo Modigliani), ο οποίος συνήθιζε να αυτοπαρουσιάζεται στους θαμώνες ως «Μοντιλιάνι, ζωγράφος και Εβραίος», ζητώντας να φιλοτεχνήσει το πορτρέτο τους. Με τον τρόπο αυτό συστήθηκε το 1914 στην Αγγλίδα ζωγράφο Νίνα Χάμνετ (Nina Hamnett, 1890 – 1956) κι έτσι ξεκίνησε η στενή φιλία τους. 

Το περιβάλλον και η ατμόσφαιρα στο Καφέ Λα Ροτόντ έχουν απαθανατιστεί από πολλούς καλλιτέχνες, που και οι ίδιοι σύχναζαν σ’ αυτό, όπως ο Ντιέγκο Ριβέρα, ο Φεδερίκο Καντού και ο Λεονάρ Φουζιτά, ο οποίος απεικόνισε έναν καυγά στο καφέ στο χαρακτικό του «Στο Λα Ροτόντ» (1925). Ο Πικάσο ζωγράφισε ένα δείπνο στο καφέ στον πίνακά του «Στο Καφέ Λα Ροτόντ» (1901), καθώς και ο Ρώσος καλλιτέχνης Αλεξάντρ Γιάκοβλεφ σ’ ένα έργο του με τον ίδιο τίτλο «Στο Καφέ Λα Ροτόντ».

Σήμερα, το Καφέ Λα Ροτόντ έχει διατηρήσει τη «μποέμικη» γοητεία του και εξακολουθεί να αποτελεί χώρο συνάντησης καλλιτεχνών, συγγραφέων και διανοούμενων της γαλλικής πρωτεύουσας.

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Καφέ Λα Ροτόντ** |


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 172268868

 |

 |
Ο **Άγγελος Βολανάκης** (Αλεξάνδρεια 1880 - Αλεξάνδρεια 1960), ήταν Έλληνας, Αιγυπτιώτης, αθλητής και παράγοντας του αθλητισμού. Ήταν αθλητής του Μίλωνος Αλεξανδρείας στα 100, 200 μέτρα και στα άλματα εις ύψος και μήκους. Σε επαγγελματικό επίπεδο ήταν ιδιοκτήτης ποτοποιίας στην Αλεξάνδρεια όπου είχε κληρονομήσει από τον πατέρα του Χρήστο.

Ο Βολανάκης στους αγώνες του Ποδονίφτη το 1902 ήταν πρώτος στα 100 μέτρα με έπαθλο ένα *ωρολόγιον αργυρούν*. Στους Πανιώνιους αγώνες του 1902 ήταν πρώτος στα 100 και στα 200 μέτρα. Είχε αναδειχτεί ο ταχύτερος άνδρας της Αιγύπτου με τις επιδόσεις του στα αγωνίσματα 100 και 200 μέτρων. 

Το 1909 γίνεται μέλος της Διεθνούς Ολυμπιακής Επιτροπής εκπροσωπώντας την Αίγυπτο έως το 1933 και από το 1933 έως το 1962 την Ελλάδα. Το 1910 έγινε πρόεδρος της Αιγυπτιακής αθλητικής ομοσπονδίας, και αργότερα της αθλητικής ενώσεως αθλητικών σωματείων Αιγύπτου. Συμμετείχε σε αγώνες στην ελλανόδικο επιτροπή και ήταν ο εμπνευστής, το 1911, του Δημαρχιακού Σταδίου της Αλεξάνδρειας που έγιναν οι Μεσογειακοί της Αιγύπτου. Το 1960 δώρισε το σπίτι του στην Αλεξάνδρεια στο Ελληνικό κράτος και χρησιμοποιείται σαν κατοικία του εκάστοτε προξένου. Ήταν ο εμπνευστής της Ολυμπιακής σημαίας.

Είχε τιμηθεί το 1960 από την Ελληνική κυβέρνηση με το παράσημο του τάγματος του Γεωργίου Α΄. Την ίδια χρονιά τιμήθηκε για την προσφορά του από την Ολυμπιακή επιτροπή της Αιγύπτου με μετάλλιο, και τηνμ Αθλητική Ένωση Ελλήνων Αλεξάνδρειας με τον δικέφαλο αετό.

Παραπομπές
----------

1. 1 2 3 4  www.olympedia.org/athletes/899043.
2. ↑  Αναγγελία κηδείας, Ταχυδρόμος, Φύλλο: 24/11/1960, Σελίδα: 2
3. ↑  Διαφήμιση της εταιρείας στον τύπο, Ταχυδρόμος, Φύλλο: 31/12/1962, Σελίδα: 5
4. ↑  Σκριπ, Φύλλο: 6/5/1902, Σελίδα: 2
5. ↑  Σπυρίδων Θ. Καμαλάκης, *Η ευεργετική προσφορά του Αιγυπτιώτη Ελληνισμού : Αιγυπτιώτες εθνικοί ευεργέτες*, Εκδόσεις Αγγελάκη, Αθήνα 1939, σελ. 159[*νεκρός σύνδεσμος*]
6. ↑  Ταχυδρόμος, Φύλλο: 1/3/1964, Σελίδα: 7
7. ↑  Ταχυδρόμος, Φύλλο: 17/5/1960, Σελίδα: 1
8. 1 2  Ταχυδρόμος, Φύλλο: 18/5/1960, Σελίδα: 3
9. ↑  Ταχυδρόμος, Φύλλο: 7/6/1960, Σελίδα: 4
10. ↑  Ταχυδρόμος, Φύλλο: 13/5/1960, Σελίδα: 3
Η επίθεση **Ping flood** ανήκει στην κατηγορία επιθέσεων άρνησης υπηρεσιών (DOS - Denial of Service) και περιλαμβάνει την συνεχή αποστολή πακέτων ping (ICMP Echo Request) από τον υπολογιστή του επιτιθέμενου προς τον υπολογιστή του αμυνόμενου. Για να επιτύχει αυτή η επίθεση θα πρέπει ο επιτιθέμενος να διαθέτει μεγαλύτερο bandwidth (εύρος ζώνης) από το θύμα, δηλαδή η σύνδεσή του με το διαδίκτυο να είναι πιο γρήγορη σε σχέση με του θύματος (για παράδειγμα γραμμή DSL έναντι απλής dial-up σύνδεσης). Εάν σε κάθε πακέτο ping (ICMP Echo Request) το θύμα απαντήσει με πακέτο ICMP Echo Reply, τότε καταναλώνει όλη την ευρυζωνική της σύνδεσής του και κατά συνέπεια οι υπηρεσίες που προσφέρει δεν είναι πλέον διαθέσιμες στους χρήστες του.

Άμυνα
-----

Για την μείωση των συνεπειών από μία επίθεση ping, το θύμα μπορεί να χρησιμοποιήσει ένα firewall ούτως ώστε τα πακέτα ping να σταματάνε σε αυτό και να απορρίπτονται. Έτσι λοιπόν αποτρέπεται η αποστολή πακέτων ICMP Echo Reply από το θύμα και κατά συνέπεια δεν σπαταλιέται πολύτιμη ευρυζωνική και δεν δίνει πληροφορίες στον επιτιθέμενο για την εξέλιξη της επίθεσής του.

Μία άλλη τακτική είναι η εξής: Αντί να απορρίπτονται όλα τα πακέτα ping, καταγράφεται ο αριθμός των πακέτων που δέχεται το firewall και εάν διαπιστωθεί ότι ο αριθμός αυτός υπερβαίνει κάποιο ανώτατο όριο που έχει προκαθοριστεί, τότε το firewall αρχίζει να τα απορρίπτει. 

Τις περισσότερες φορές ο επιτιθέμενος δεν χρησιμοποιεί τον δικό του ηλεκτρονικό υπολογιστή για να επιτεθεί, αλλά χρησιμοποιεί άλλους υπολογιστές που έχει παραβιάσει προηγουμένως. Με τον τρόπο αυτό καταφέρνει να καλύψει τα ίχνη του και ο εντοπισμός του καθίσταται πολύ δύσκολος.

Δείτε επίσης
------------

* Ping Of Death
* Επίθεση Smurf
* Ping
* ICMP
* Χάκερ
* Firewall
Ο **Άγγελος Βαρβαγιάννης** (1893 - 1960) ήταν Έλληνας οικονομολόγος και πολιτικός.

Βιογραφικά στοιχεία
-------------------

Ήταν γιος του Ιωάννη Βαρβαγιάννη, διευθυντή του Συνδέσμου Ελλήνων Βιομηχάνων και Βιοτεχνών, με καταγωγή από τη Νάουσα. Αδέλφια του υπήρξαν οι Βασίλειος και Αλέξανδρος Βαρβαγιάννης που αμφότεροι πέθαναν κατά τη Μικρασιαστική εκστρατεία ως αξιωματικός του στρατού και φαντάρος αντίστοιχα.

Υπήρξε γενικός διευθυντής του Εμπορικού και Βιομηχανικού Επιμελητηρίου Αθηνών, στο οποίο υπηρέτησε για σαράντα χρόνια.  Υπό την ιδιότητά του αυτή ήταν μέλος της Διεθνούς Επιτροπής Ανταλλαγών και του Διεθνούς Εμπορικού Επιμελητηρίου. Συμμετείχε στον ελληνοϊταλικό πόλεμο ως έφεδρος υπολοχαγός. Διετέλεσε βουλευτής Αθηνών με το κόμμα του Ελευθερίου Βενιζέλου στις εκλογές του 1928, υπήρξε υποψήφιος βουλευτής Αθηνών στις εκλογές του 1946 με τον συνδυασμό Ηνωμένης Παρατάξεως Εθνικοφρόνων, και του 1951 με την παράταξη του Γεωργίου Παπανδρέου, καθώς και πρόεδρος της πολιτικής λέσχης του κόμματος του Παπανδρέου. Την περίοδο 1946 - 1947 χρημάτισε γενικός γραμματέας του Υπουργείου Οικονομικών.

Απεβίωσε τον Ιούνιο του 1960. Ήταν παντρεμένος με τη Φεβρωνία Βαρβαγιάννη σε πρώτο γάμο και με την Ευτέρπη Ζειρογιαννοπούλου σε δεύτερο γάμο, με τις οποίες απέκτησε δύο κόρες, τη Μαίρη και τη Λήδα.

Παραπομπές
----------

1. 1 2  Πληροφορίες για τους Βαρβαγιάννη Αρχειοθετήθηκε 2016-03-05 στο Wayback Machine. από την ιστοσελίδα
2. ↑  Βαξεβάνογλου Αλίκη, *Οι έλληνες κεφαλαιούχοι 1900 - 1940*, εκδόσεις Θεμέλιο, σελ.277
3. 1 2 3 4  Εφημερίδα Ελευθερία, 7/9/1951, φύλλο 3
4. ↑  Βουλή των Ελλήνων, Μητρώον Πληρεξουσίων, Γερουσιαστών και Βουλευτών. 1822-1935, Αθήνα 1986, σελ. 98, αρ. 151. (pdf)
Συντεταγμένες: 51°48′33.09″N 2°43′11.34″W﻿ / ﻿51.8091917°N 2.7198167°W﻿ / 51.8091917; -2.7198167

The Gatehouse
Το **The Gatehouse**, ή **The Gate House**, είναι παμπ στο Μόνμαουθ της Ουαλίας. Βρίσκεται στην οδό *Monnow St 125* κοντά στη γέφυρα Μόναου. Ονομάζονταν **Barley Mow** μέχρι το 2000, οπότε και άλλαξε όνομα.

Ιστορική αναδρομή
-----------------

Το κτίριο είναι ιστορικό. Έγινε παμπ το έτος 1812 από έναν κοινωνικό σύλλογο γυναικών που το χρησιμοποιούσαν ως τόπο συνάντησης. Από τις συνδρομές των γυναικών χρηματοδοτούνταν ένα μικρό ταμείο για όλες τις γυναίκες που έτυχε να είναι άνεργες, λεχώνες, ασθενείς, άπορες ή οποιαδήποτε άλλης πάθησης. Το 1822 ο Ουίλιαμ Τζόουνς (*William Jones*) το νοίκιασε με το όνομα *Barley Mow* και το λειτουργούσε μέχρι τα τέλη του 19ου αιώνα. Αργότερα το νοίκιασαν και άλλοι, ο Teague, Wakin, Stead, και Harley. Μαθαίνουμε ότι το 1887 εκεί γιόρτασε έναν επίσημο δείπνο οι κοινωνικός σύλλογος *Loyal Trafalgar Lodge of Druids* με 100 καλεσμένους.

Παραπομπές
----------

1. 1 2 3 4  44361. Ανακτήθηκε στις 29  Δεκεμβρίου 2019.
2. ↑  Ανακτήθηκε στις 11  Μαρτίου 2021.
3. ↑  85230.
4. 1 2 3  Heather Hurley, *The Pubs of Monmouth Chepstow and The Wye Valley*, Logaston Press, 2007, ISBN 978-1904396-87-1, page 48
5. ↑  «Gate House». Welcome to Monmouth. Ανακτήθηκε στις 29 Φεβρουαρίου 2012.
Καφέ Εβρόπα: Το εσωτερικό
Το **Καφέ Εβρόπα** (*Evropa Cafe*) βρίσκεται στην περίφημη Πλατεία Βέντσεσλας (τσεχ. *Vaclavske namesti*, αγγλ. *Wenceslas Square*) της Πράγας και αποτελεί τμήμα του ιστορικού ξενοδοχείου «Grand Hotel Evropa», ενός από τα ωραιότερα κτίσματα της τσεχικής πρωτεύουσας σε στυλ Αρ-νουβό (*Art Nouveau*).

Στην Πλατεία Βέντσεσλας, απέναντι ακριβώς από το ξενοδοχείο-καφέ Εβρόπα, αυτοπυρπολήθηκε τον Ιανουάριο του 1969 ο Τσέχος φοιτητής Γιαν Πάλαχ (*Jan Palach*, 1948-1969), διαμαρτυρόμενος για τη σοβιετική κατοχή της χώρας του. Και η διαδήλωση διαμαρτυρίας ενάντια στην αστυνομική βία, που πραγματοποιήθηκε στην πλατεία αυτή το 1989, κατέληξε στη «βελούδινη επανάσταση» με πρωτεργάτη το θεατρικό συγγραφέα Βάτσλαβ Χάβελ (*Vaclav Havel*) και την ανατροπή του κομμουνιστικού καθεστώτος.

Το ξενοδοχείο-καφέ Εβρόπα ιδρύθηκε το 1889 σε σχέδια του Τσέχου αρχιτέκτονα Φράντα Μπέλσκι (*Franta Belsky*) με την επωνυμία «Αρχιδούκας Στέφανος» (*Hotel Erzherzog Stefan*), ανασχεδιάστηκε όμως σε στυλ αρ-νουβό στα 1903-1905 από τους διάσημους αρχιτέκτονες της εποχής Μπέντριχ Μπεντελμάγιερ (*Bedrich Bendelmayer*) και Αλόις Ντρυάκ (*Alois Dryak*). Η αριστουργηματική διακόσμηση στην πρόσοψη με επιστέγασμά της τις επιχρυσωμένες γυμνές νύμφες, έργο του γλύπτη Ladislav Saloun, αλλά και το εσωτερικό του ξενοδοχείου-καφέ με τα αυθεντικά μπαρ, τους μεγάλους καθρέπτες, τους πίνακες και τους πολυελαίους, διατηρούν σχεδόν ανέπαφα τα αρ-νουβό χαρακτηριστικά τους. 

  

Στα τέλη του 19ου αιώνα ήταν συνήθεια να λέγεται, πως «οι Τσέχοι κρίνουν τους πολιτικούς τους από την «Kavarna» (όπως λέγεται στα τσέχικα το καφενείο) όπου συχνάζουν και από τις εφημερίδες που διαβάζουν». Πράγματι, το Καφέ Εβρόπα, όπως και άλλα διάσημα καφέ της εποχής, ήταν τόπος συνάντησης της υψηλής κοινωνίας, αλλά και δημοφιλές φιλολογικό στέκι διάσημων συγγραφέων.

Στο Καφέ Εβρόπα σύχναζαν ο Φραντς Κάφκα (*Franz Kafka*), ο Μαξ Μπροντ (*Max Brod*), ο Φραντς Βέρφελ (*Franz Werfel*) και ο Γιάροσλαβ Χάσεκ (*Jaroslav Hasek*), συγγραφέας της περίφημης αντιπολεμικής φάρσας «Ο Καλός Στρατιώτης Σβέικ». Εδώ, το Δεκέμβριο του 1912, ο Κάφκα διάβασε το πρόσφατα τότε γραμμένο μυθιστόρημά του «Η Δίκη» μπροστά σε ένα εντυπωσιασμένο ακροατήριο.

Πιο πρόσφατα, ο μυθιστοριογράφος Μίλαν Κούντερα καθώς και ο σκηνοθέτης Μίλος Φόρμαν, είναι τακτικοί θαμώνες του Καφέ Εβρόπα.

Πηγές
-----

* Noel Riley Fitch: "*The Grand Literary Cafes of Europe* ", New Holland Publishers (UK) Ltd, London, 2006.
* Petr Wittlich: "Art-Nouveau in Prague - Forms of the Style", Charles University in Prague, The Karolinum Press, Praha, 2009.
* «ΠΡΑΓΑ» (Οδηγοί του Κόσμου), Εκδόσεις: Η Καθημερινή/Dorling Kindersley, Αθήνα, 1998.
Η **Κεντρική Επιτροπή του Στόλου της Βαλτικής** (Τσέντρομπαλτ), Ρωσικά: Центральный комитет Балтийского флота (ЦКБФ, Центробалт), ήταν η επιτροπή για τον συντονισμό των δραστηριοτήτων των επιτροπών των ναυτών του Ρωσικού Στόλου της Βαλτικής. Ιδρύθηκε τις 11-13 Μαΐου (28-30 Απριλίου, με το παλιό ημερολόγιο) 1917, μετά την Φεβρουαριανή Επανάσταση. Ο πρώτος πρόεδρός της ήταν ο Πάβελ Ντιπένκο. Τον Δεκέμβριο η θέση του Αρχιστράτηγου του Στόλου της Βαλτικής και του επιτελείου του καταργήθηκαν, και η Τσέντρομπαλτ ανέλαβε πλήρη αρμοδιότητα επί του Στόλου. Τον Ιανουάριο του 1918, η 5η συνέλευση της Τσέντρομπαλτ έγινε υπό την κυριαρχία των Αναρχικών. Η Τσέντρομπαλτ καταργήθηκε στις 13 Φεβρουαρίου (31 Ιανουαρίου) 1918 λόγω της εισαγωγής της νέας δομής: του Συμβουλίου των Επιτρόπων του Στόλου της Βαλτικής.

Παραπομπές
----------

1. ↑  
«Центробалт». bse.sci-lib.com. Ανακτήθηκε στις 7 Απριλίου 2016.
Συντεταγμένες: 41°3′15.00001″N 28°56′8.99999″E﻿ / ﻿41.0541666694°N 28.9358333306°E﻿ / 41.0541666694; 28.9358333306

Το **Καφέ Πιερ Λοτί** (Piyer Loti Kahvesi) βρίσκεται στην περιοχή Εγιούπ (Eyup) της ευρωπαϊκής πλευράς της Κωνσταντινούπολης (Balmumcu Sokak 5, πάροδος Gumussuyu Caddesi, Eyup). 

Το διάσημο αυτό καφενείο, με πανοραμική θέα στον Κεράτιο Κόλπο (Golden Horn), βρίσκεται στην κορυφή του λόφου του νεκροταφείου του Εγιούπ και σε κοντινή απόσταση από το Τέμενος Εγιούπ (Eyup Camii), το ιερότερο τζαμί της Κωνσταντινούπολης, που χρονολογείται από το 1458 και τα χρόνια του Μωάμεθ του Πορθητή. Η πρόσβαση στο καφέ γίνεται είτε διασχίζοντας το ιστορικό κοιμητήριο του Εγιούπ είτε παίρνοντας το τελεφερίκ από το τέμενος του Εγιούπ.

Το καφέ πήρε το όνομά του από τον Γάλλο ρομαντικό συγγραφέα Πιέρ Λοτί (Pierre Loti, ψευδώνυμο του Julien Viaud, 1850 - 1923), ο οποίος έζησε για πολλά χρόνια στο Εγιούπ και επισκεπτόταν συχνά το καφενείο αυτό. Το Καφέ Λοτί είναι διακοσμημένο σήμερα με έπιπλα του 19ου αιώνα και με κεραμικά πλακάκια σε παραδοσιακά ισλαμικά σχέδια στους τοίχους.

Ο Πιερ Λοτί ήταν αξιωματικός του ναυτικού, ταξίδευε συχνά στις χώρες της Μέσης Ανατολής και έγραφε μυθιστορήματα με περιγραφές των ταξιδιών του. Τουρκόφιλος, είχε μεγάλο πάθος με την Κωνσταντινούπολη, ντυνόταν σαν Τούρκος και είχε ανατολίτικες διακοσμήσεις το σπίτι του. 

Επισκεπτόμενος για πρώτη φορά την Κωνσταντινούπολη το 1876 (αφού προηγουμένως είχε επισκεφθεί και την Ελλάδα), ο Πιερ Λοτί ερωτεύτηκε "τα πράσινα μάτια" μιας παντρεμένης Τουρκάλας, γυναίκας ενός πλούσιου Τούρκου επιχειρηματία. Για την ερωτική αυτή περιπέτειά του, ο Λοτί έγραψε το αυτοβιογραφικό μυθιστόρημα "Αζιγιαντέ" (Aziyade, 1879), που έχει μεταφραστεί και στα ελληνικά (βλ. "Αζιγιαντέ", μτφρ. Έφη Κορομηλά, Εκδόσεις Ωκεανίδα).

Πηγές
-----

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Καφέ Πιερ Λοτί** |

* "Κωνσταντινούπολη" (Οδηγοί του Κόσμου), Εκδόσεις: Καθημερινή/Dorling Kindersley (ελληνική έκδοση), Αθήνα, 1999.
* "Κωνσταντινούπολη", Εκδοτικός Οίκος ΔΙΑΣ ΛΤΔ/Time Out Guides Ltd (ελληνική έκδοση), 2007.
Ο **Κρίστιαν Πέντερσεν Χόρεμποβ** (*Christian Pedersen Horrebow*, 15 Απριλίου 1718 – 15 Σεπτεμβρίου 1776) ήταν Δανός αστρονόμος του 18ου αιώνα. Πατέρας του ήταν ο επίσης αστρονόμος, καθηγητής του Πανεπιστημίου της Κοπεγχάγης, Πέντερ Χόρεμποβ, τον οποίο διαδέχθηκε στη θέση του διευθυντή του πανεπιστημιακού αστεροσκοπείου.

Ο Κρίστιαν Χόρεμποβ πιθανότατα ανεκάλυψε την περιοδικότητα των εμφανίσεων ηλιακών κηλίδων, παρότι αυτή η ανακάλυψη γενικώς αποδίδεται στον Γερμανό αστρονόμο Χάινριχ Σβάμπε. Επίσης, ήταν ένας από τους αστρόνομους που νόμισαν ότι είδαν τη Νηθ, έναν υποθετικό δορυφόρο της Αφροδίτης, παρατηρώντας τις διαβάσεις αυτού του πλανήτη μπροστά από τον Ήλιο.

Παραπομπές
----------

1. 1 2  (Αγγλικά) *SNAC*. w6750d9q. Ανακτήθηκε στις 9  Οκτωβρίου 2017.
2. ↑  «Dansk Biografisk Lexikon». (Δανικά) *Dansk Biografisk Leksikon*. Christian\_Horrebow.
3. ↑  Hockey, Thomas (2009). *The Biographical Encyclopedia of Astronomers*. Springer Publishing. ISBN 978-0-387-31022-0. Ανακτήθηκε στις 22 Αυγούστου 2012.

Πηγές
-----

* Carsten Sønderskov Jørgensen κ.ά.: «Christian Horrebow’s Sunspot Observations – I. Life and published writings», *Solar Physics*, 2019
* Astronomy in Denmark

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 315947120
* ISNI: 0000 0001 1935 515X
* GND: 123535956
* SELIBR: 343756
* SUDOC: 221707468

 |

 |
Το **Καφενείο "ΝΕΟΝ"** βρίσκεται στην πλατεία Ομονοίας στην Αθήνα, στεγαζόμενο κάτω από το τέως ξενοδοχείο «Κάρλτον». Ιδρύθηκε το 1920 από τον Περικλή Γκόσιο και τον Γιάννη Δούκα και η αρχική του ονομασία ήταν «Νέον Βυζάντιον», αλλά τελικά επικράτησε το όνομα «ΝΕΟΝ».

Ο Δημήτριος Στεφάνου, γράφοντας για τα «καφενεία της μαστοριάς» στην περιοχή της πλατείας Ομονοίας, δίνει μια θαυμάσια περιγραφή για το καφενείο «ΝΕΟΝ»: «*Ο εσωτερικός διάκοσμος και η επίπλωσή του θύμιζαν αντίκα της εποχής εκείνης. Γύρω-γύρω οι τοίχοι είχαν πασαμέντο σε απομίμηση μαρμάρου και ψηλότερα ελαιογραφίες μέσα σε ξύλινα πλαίσια που σχημάτιζαν δωρικές παραστάδες, κολώνες με επίστεψη και ακόμη ψηλότερα καθρέφτες μέσα σε ίδια μικρότερα πλαίσια που τα κρατούσαν σκαλιστές φτερωτές σφίγγες. Τα τμήματα της οροφής ανάμεσα στα δοκάρια ήσαν διακοσμημένα με θέματα που προέρχονταν τόσο από τον κλασικισμό όσο και από μανιεριστικές κατευθύνσεις με χρώματα παστέλ και έντονη πλαισίωση*». 

Και συνεχίζει ο Στεφάνου, περιγράφοντας το προσωπικό και την ατμόσφαιρα του καφενείου: «*Είχε 100 τραπέζια, όλα μαρμάρινα και δούλευαν μέσα εννέα σερβιτόροι, ποτηριέρηδες και ταμπήδες (αυτοί που ψήνουν τους καφέδες) σε δύο βάρδιες...Το καφενείο «ΝΕΟΝ» θεωρείται το «λίκνον του νεοελληνικού ζατρικίου», καθώς στο χώρο του ξεκίνησαν συστηματικά μανιώδεις σκακιστές να παίζουν σκάκι*».

Τα καφενεία της εποχής, όπως και το «ΝΕΟΝ», αποτέλεσαν «*χώρο ζυμώσεων, αναζητήσεων και διαμόρφωσης πνευματικών συζητήσεων*», όπως επισημαίνει ο ερευνητής και καθηγητής του Πανεπιστημίου Αθηνών Γιάννης Παπακώστας στο βιβλίο του «Φιλολογικά Σαλόνια και Καφενεία της Αθήνας». Τακτικοί θαμώνες στο «ΝΕΟΝ» ήταν, εκτός από τον κόσμο της «μαστοριάς», άνθρωποι της καλλιτεχνίας και της διανόησης, όπως ο Ναπολέων Λαπαθιώτης, ο Γιάννης Ρίτσος, ο Γιώργος Ιωάννου, ο Μιχάλης Κατσαρός και ο Γιάννης Τσαρούχης.

Ο Τσαρούχης μάλιστα έχει απαθανατίσει το «ΝΕΟΝ» σε δυο ελαιογραφίες του που βρίσκονται σήμερα στην Εθνική Πινακοθήκη της Αθήνας: «Το καφενείο Νέον - ημέρα» (1956-66) και «Το καφενείο Νέον - βράδυ» (1965-66).

Τον Απρίλιο του 2009 άνοιξε μετά από ανακαίνιση. Τον Απρίλιο του 2010 ανέστειλε και πάλι τη λειτουργία του. Πλέον, στεγάζει γνωστή αλυσίδα αρτοποιίας και ζαχαροπλαστικής, με αποτέλεσμα ο επισκέπτης να έχει ξανά τη δυνατότητα να θαυμάσει τον πλούσιο διάκοσμό του.

Πηγές
-----

* 'Αρτεμις Σκουμπουρδή: "*Καφενεία της Παλιάς Αθήνας*", γ' έκδοση, Δήμος Αθηναίων - Πολιτισμικός Οργανισμός, Αθήνα 2002.
* Δημήτριος Στεφάνου: "*Τα καφενεία της μαστοριάς*", Αθηνα'ι'κό Ημερολόγιο 2000, Αθήνα 2000.
* Γιάννης Παπακώστας: "*Φιλολογικά Σαλόνια και Καφενεία της Αθήνας*", β' έκδοση, Βιβλιοπωλείον της "ΕΣΤΙΑΣ" Ι.Δ. Κολλάρου & Σίας Α.Ε. Αθήνα 1991.
* ΛΩΡΗ ΚΕΖΑ: "*Κλείνει μέγα καφενείον αναμνήσεων σπανίων*" (Γ. Σουρής), Εφημ. ΤΟ ΒΗΜΑ/ΤΟ ΑΛΛΟ ΒΗΜΑ, 24.2.2002.

Δείτε επίσης
------------

* Λέανδρος Σπαρτιώτης
Συντεταγμένες: 37°59′23.86″N 23°44′29.33″E﻿ / ﻿37.9899611°N 23.7414806°E﻿ / 37.9899611; 23.7414806

Το **Καφέ Σόνια** ήταν ελληνικό ιστορικό κατάστημα εστίασης (καφετέρια) στην περιοχή του Αμπελοκήπων της Αθήνας, επί της Λεωφόρου Αλεξάνδρας. Επί σειρά ετών αποτελούσε σημείο αναφοράς για γνωστές προσωπικότητες της πνευματικής, καλλιτεχνικής και πολιτικής ζωής της πρωτεύουσας, αλλά και τόπος συνάντησης απλών ανθρώπων. Η αρχική χρήση του καταστήματος (ιδιοκτησίας Πάμπουρα) ήταν αυτή του παραδοσιακού καφενείου, ενώ η ίδρυσή του τοποθετείται στη δεκαετία του ’30. Μάλιστα το κατάστημα, λόγω της δημοφιλίας που χαίρει, έχει δωρίσει το όνομά του στη στάση λεωφορείων που βρίσκεται στο ίδιο σημείο.

Παραπομπές
----------

1. ↑  Μανίνα Ζουμπουλάκη: "Οι Ατέλειωτοι Καφέδες" Ανακτήθηκε στις 23/10/2019
2. ↑  Δημήτρης Κυριαζής: «Η ηθοποιός Μαρία Κωνσταντάκη μας ξεναγεί στη γειτονιά που μεγάλωσε» Ανακτήθηκε στις 23/10/2019
3. ↑  "Στάση Σόνια", Ανακτήθηκε στις 23/10/2019
4. ↑  Ελευθέριος Γ. Σκιαδάς: «Η ιστορική ‘Σόνια’ επί της Λεωφόρου Αλεξάνδρας» Ανακτήθηκε στις 23/10/2019
Το ***World of Warcraft: Dragonflight*** είναι το ένατο expansion του μαζικού διαδικτυακού παιχνιδιού ρόλων πολλαπλών παικτών (MMORPG), *World of Warcraft*. το οποίο ακολούθησε το *Shadowlands*. Τον Απρίλιο του 2022, ανακοινώθηκε και στις 28 Νοεμβρίου του 2022, κυκλοφόρησε.

Το expansion διαδραματίζεται στο Dragon Isles, το οποίο ήταν κρυμμένο για 10.000 χρόνια. Αυτός ο νέος κόσμος του παιχνιδιού, είναι χωρισμένος σε τέσσερα μέρη. Χαρακτηριστικό του expansion αυτού ηταν η προσθήκη νέου race, των Dracthyr, πράγμα που η εταιρεία είχε να το κάνει από το τέταρτο expansion, το *Mists of Pandaria*. Άλλο ένα χαρακτηριστικό είναι και το Dragonriding, το οποίο επιτρέπει από την αρχή στους παίχτες να πετούν σε αυτή την περιοχή, με συγκεκριμένους δράκους, οι οποίοι για πρώτη φορά έχουν και κάποιες ικανότητες (skills).

Το expansion, σε αντίθεση με τον προκάτοχό του, έλαβε αρκετά θετικές κριτικές, με τους κριτικούς να το βλέπουν ως μια νέα αρχή στο πλέον δημοφιλές MMORPG παιχνίδι. Στο Metacritic, έλαβε μια βαθμολογία της τάξης του 84/100, ενώ στο PC Gamer 80/100.

Παραπομπές
----------

1. 1 2  Koch, Cameron (21 Ιουνίου 2022). «WoW: Dragonflight Is, Surprisingly, Coming This Year, Preorders Live Now». *GameSpot*.
2. ↑  Ελεύθερη μετάφραση: Επέκταση
3. ↑  Goslin, Austen (19 Απριλίου 2022). «World of Warcraft: Dragonflight announced during Blizzard livestream». *Polygon*.
4. 1 2  «World of Warcraft® Players to Soar Back to Azeroth in Dragonflight». *Business Wire*. 19 Απριλίου 2022.
5. ↑  Carter, Chris (19 Απριλίου 2022). «The next World of Warcraft expansion is Dragonflight: here are the details». *Destructoid*.
6. ↑  Ελεύθερη μετάφραση: Πέταγμα με δράκους
7. ↑  «World of Warcraft Dragonflight expansion officially announced». *Gamesradar*. 19 Απριλίου 2022. Ανακτήθηκε στις 19 Απριλίου 2022.
8. ↑  Winkie, Luke (13 Δεκεμβρίου 2022). «World of Warcraft: Dragonflight review». *pcgamer* (στα Αγγλικά). Ανακτήθηκε στις 14 Δεκεμβρίου 2022.
9. ↑  «World of Warcraft: Dragonflight for PC Reviews». *Metacritic*. Ανακτήθηκε στις 14 Δεκεμβρίου 2022.

Εξωτερικοί σύνδεσμοι
--------------------

* Επίσημος ιστότοπος
Ο **Άρπαντ Έλο** (Arpad Emrick Elo, 25 Αυγούστου 1903 – 5 Νοεμβρίου 1992) ήταν Ούγγρος καθηγητής Φυσικής και ο δημιουργός ενός συστήματος αξιολόγησης που χρησιμοποιείται για παιχνίδια με δυο παίκτες, όπως το σκάκι.

Βιογραφικά στοιχεία
-------------------

Γεννήθηκε στην πόλη *Egyházaskesző* της Αυστρο-Ουγγρικής Αυτοκρατορίας και μετακόμισε στις Ηνωμένες Πολιτείες με τους γονείς του το 1913.

Δίδαξε Φυσική στο πανεπιστήμιο Μαρκέτ στο Μιλγουόκι των ΗΠΑ. Παράλληλα ασχολήθηκε με το σκάκι. Από τη δεκαετία του 1930 ήταν ο ισχυρότερος σκακιστής στο Μιλγουόκι, μια από τις πόλεις που το σκάκι ήταν πολύ διάσημο. Κέρδισε το πρωτάθλημα της πολιτείας Γουινσκόνσιν 8 φορές.

Το σύστημα βαθμολόγησης του Έλο
-------------------------------

Κύριο λήμμα: Σύστημα αξιολόγησης ΕΛΟ
Ο Έλο είναι βασικά γνωστός για το σύστημα αξιολόγησης που φέρει το όνομά του. Το αρχικό σύστημα αξιολόγησης για το σκάκι δημιουργήθηκε από τον Κένεθ Χάρκνες, τον διευθυντή επιχειρήσεων της σκακιστικής ομοσπονδίας των Ηνωμένων Πολιτειών. Μέχρι το 1960, χρησιμοποιώντας τα στοιχεία που αναπτύχθηκαν μέσω του "Συστήματος Αξιολόγησης Χάρκνες", ο Έλο ανέπτυξε τη δική του φόρμουλα η οποία είχε μια καλή στατιστική βάση και αποτελεί βελτίωση σε σχέση με το "Σύστημα Χάρκνες". Το νέο σύστημα αξιολόγησης εγκρίθηκε από ένα συνέδριο της "Σκακιστικής Ομοσπονδίας των Ηνωμένων Πολιτειών Αμερικής" στο Σεντ Λούις το 1960.

Το 1970 η "Διεθνής Σκακιστική Ομοσπονδία" (FIDE), συμφώνησε να υιοθετήσει το σύστημα αξιολόγησης του Έλο. Από τότε, και μέχρι τα μέσα της δεκαετίας του 1980, ο ίδιος ο Έλο έκανε τους υπολογισμούς των αξιολογήσεων. Εκείνη την εποχή, o υπολογισμός των αξιολογήσεων ήταν σχετικά εύκολος, διότι λιγότεροι από 2.000 παίκτες αξιολογούνταν από τη FIDE.

Η "Διεθνής Σκακιστική Ομοσπονδία" επανεκχώρησε το έργο της διαχείρισης και του υπολογισμού των αξιολογήσεων σε άλλους, εκτός του Έλο και πρόσθεσε νέα "Προσόντα Αξιολόγησης" στο σύστημα, ως κανόνες που διασφάλιζαν ότι δεν θα γίνονταν αυθαίρετες αξιολογήσεις (συνήθως στην κλίμακα 2.200, η οποία είναι το χαμηλότερο σκορ για μια ανώτερη παρτίδα σκάκι) για τους παίκτες που το σκορ τους φτάνει τουλάχιστον μέχρι το 50% σε παιχνίδια που παίζονται σε επιλεγμένες εκδηλώσεις, όπως οι Σκακιστικές Ολυμπιάδες. Ο Έλο, καθώς και άλλοι, δεν συμφώνησε με τους νέους κανόνες.

Βιβλία
------

* Elo, Arpad (1978). *The Rating of Chessplayers, Past and Present*. Arco. ISBN 0-668-04721-6.

Παραπομπές
----------

Εξωτερικοί σύνδεσμοι
--------------------

* chessgames.com: Προφίλ του Άρπαντ Έλο

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 50484289
* LCCN: n78053688
* ISNI: 0000 0000 8228 9143
* BIBSYS: 90222263

 |

 |